มันนี่ทูเดย์
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 3 ก.ค. 2558
11 ก.ค. 2558

บาทอ่อนฉุดทุนสำรองฯ ลด 
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 3 ก.ค. 2558 อยู่ที่ 1.591 แสนล้านเหรียญสหรัฐ หรือประมาณ 5.373 ล้านล้านบาท ลดลง 1,200 ล้านเหรียญสหรัฐ หรือประมาณ 4.07 หมื่นล้านบาท หากคำนวณตามอัตราแลกเปลี่ยนปัจจุบันซึ่งเคลื่อนไหวอยู่ที่ระดับ 33.90 บาท/เหรียญสหรัฐ จากสัปดาห์ก่อนหน้ามีทุนสำรองฯ 1.603 แสนล้านเหรียญสหรัฐ หรือประมาณ 5.416 ล้านล้านบาท
นักวิเคราะห์ในตลาดเงินธนาคารพาณิชย์ ประเมินว่า ทุนสำรองฯ สัปดาห์นี้ลดลงตามทิศทางค่าเงินบาทที่อ่อนค่าลงต่อเนื่อง หลังเงินเหรียญสหรัฐแข็งค่าขึ้น ทำให้การตีราคามูลค่าสินทรัพย์ในทุนสำรองเป็นเงินเหรียญสหรัฐลดตาม
ศาลฎีกาฯ นัดพิพากษาคดีกรุงไทย
ศาลฎีกาแผนกคดีอาญาของผู้ดำรงตำแหน่งทางการเมือง กำหนดนัดฟังคำพิพากษาคดีหมายเลขดำที่ อม.3/2555 ที่อัยการสูงสุดเป็นโจทก์ยื่นฟ้อง พ.ต.ท.ทักษิณ ชินวัตร อดีตนายกรัฐมนตรี, นายวิโรจน์ นวลแข อดีตกรรมการผู้จัดการใหญ่ ธนาคารกรุงไทย และบริษัทในเครือของบริษัท กฤษดามหานคร กับพวก รวม 27 ราย เป็นจำเลยในความผิดต่อตำแหน่งหน้าที่ราชการ ตามมาตรา 157 ประมวลกฎหมายอาญา ในวันที่ 26 ส.ค.นี้ เวลา 09.30 น.